KIRJALLINEN KYSYMYS E-0724/03 esittäjä(t): Rosa Miguélez Ramos (PSE) komissiolle. Prestige-öljykatastrofi ja haavoittuvat merialueet.



Virallinen lehti nro 268 E , 07/11/2003 s. 0124 - 0125



KIRJALLINEN KYSYMYS E-0724/03 esittäjä(t): Rosa Miguélez Ramos (PSE) komissiolle (11. maaliskuuta 2003) Aihe: Prestige-öljykatastrofi ja haavoittuvat merialueet Euroopan parlamentti hyväksyi 21. marraskuuta 2002 päätöslauselman Prestige-öljytankkerin katastrofista Galician rannikon edustalla. Päätöslauselman 11 kohdassa Euroopan parlamentti pyytää komissiota laatimaan yhdessä jäsenvaltioiden kanssa luettelon Euroopan haavoittuvista merikalastusalueista, joiden meriekosysteemi, kalastustoiminta, kalavarat ja meren elävien kanta, vesiviljely sekä suuri riippuvuus kalastuksesta edellyttävät erityissuojelua. Miten komissio arvioi Euroopan parlamentin kyseistä pyyntöä? Mitä aloitteita komissio on tehnyt tai aikoo tehdä asian edistämiseksi? Margot Wallströmin komission puolesta antama vastaus (16. huhtikuuta 2003) Komissio on aina korostanut tarvetta toteuttaa merialueiden suojelutoimenpiteitä niiden suojelemiseksi ihmisen toiminnan mahdollisilta vaikutuksilta, ja se yhtyy ilman muuta parlamentin aloitteen henkeen. Suojelun perusteet ovat moninaiset, ja niihin kuuluvat esimerkiksi arvoisan parlamentin jäsenen mainitsemat perusteet. Yhteisön tasolla useat oikeudelliset välineet mahdollistavat jo nyt erityisen suojeluaseman antamisen merialueille. Tärkeää on mainita luontotyyppidirektiivi 92/43/ETY(1) ja lintudirektiivi 79/409/ETY(2), joilla pyritään suojelemaan luontoa, samoin kuin yhteisen kalastuspolitiikan asiaankuuluvat toimenpiteet. Etenkin sellaisten merialueiden määrittäminen, joiden ekosysteemit edellyttävät erityissuojelua, on jäsenvaltioiden vastuulla molempien luontodirektiivien mukaisesti. Luontotyyppi- ja lintudirektiivien täytäntöönpanon merialueilla vauhdittamiseksi on perustettu työryhmä. Sen päätavoitteena on taata yhteinen lähestymistapa alueiden osoittamisessa meriympäristössä sekä niiden hoitamisessa tulevaisuudessa. Mitä tulee yhteiseen kalastuspolitiikkaan (YKP), on jo määritelty joitakin alueita, joiden kalavarat edellyttävät erityissuojelua, ja ne ovat tiettyjen erityistoimenpiteiden kohteena (niin kutsutut suoja-alueet). YKP:n uudistuksen jälkeen komissio sitoutui tarkastamaan nämä aluerajoitukset varmistaakseen, että ne perustuvat ainoastaan tieteellisiin suojeluperusteisiin. Suuresti kalastuksesta riippuvaisten alueiden käsite määriteltiin vuonna 1976 osana kriteerejä, joiden avulla määritettiin ensimmäiset jaettavat kalakiintiöt, joista sovittiin vuonna 1983. Kriteerit, joiden avulla määritetään jaettavat kiintiöt uusien kalastusmahdollisuuksien osalta, perustuvat neuvoston asetuksen (EY) N:o 2371/2002(3) 20 artiklan 2 kohdan mukaisesti kunkin jäsenvaltion etuihin, ja siten ei ole tarvetta määritellä uudelleen tällaisia alueita kiintiöiden jakoa varten. Vastaavasti rakennerahastoja koskevan neuvoston asetuksen (EY) N:o 1260/1999(4) antamisen jälkeen kalastuksesta riippuvaiset kriisialueet on määritelty 4 artiklan mukaisesti, jotta niihin voitaisiin soveltaa tavoitetta 2. Joka tapauksessa komissio katsoo, että alueen suojelemiseen tähtäävien toimenpiteiden tulisi koskea alueeseen vaikuttavaa ihmisen toimintaa. Tätä alakohtaista lähestymistapaa, jota on ehdotettu luontotyyppidirektiiviä noudattamalla perustetuille erityisten suojelutoimien alueille, voidaan soveltaa myös muihin tapauksiin meriympäristöä koskevissa asioissa. Mitä tulee erityisen haavoittuvien merialueiden perustamiseen, tämä menettely kuuluu jäsenvaltioille Kansainvälisen merenkulkujärjestön (OMI) puitteissa. Komissio, joka ehdotti tiedonannossaan 3. joulukuuta 2002 jäsenvaltioiden koordinoimaa toimintaa rannikkovesien uusien suojelutoimenpiteiden kustannusten selvittämiseksi, tukee jäsenvaltioiden ehdotuksia, joilla pyritään tarvittaessa perustamaan tällaisia alueita. Perusteellisempi keskustelu aiheesta käydään jäsenvaltioiden ja muiden kansainvälisten kumppaneiden kanssa epäilemättä sen työn yhteydessä, joka tehdään meriympäristön säilyttämistä koskevan yhteisön uuden teemakohtaisen strategian(5) luomiseksi. (1) Neuvoston direktiivi 92/43/ETY, annettu 21. toukokuuta 1992, luontotyyppien sekä luonnonvaraisen eläimistön ja kasviston suojelusta (EYVL L 206, 22.7.1992). (2) Neuvoston direktiivi 79/409/ETY, annettu 2. huhtikuuta 1979, luonnonvaraisten lintujen suojelusta (EYVL L 103, 25.4.1979). (3) Neuvoston asetus (EY) N:o 2371/2002, annettu 20. joulukuuta 2002, elollisten vesiluonnonvarojen säilyttämisestä ja kestävästä hyödyntämisestä yhteisessä kalastuspolitiikassa (EYVL L 358, 31.12.2002). (4) Neuvoston asetus (EY) N:o 1260/1999, annettu 21. kesäkuuta 1999, rakennerahastoja koskevista yleisistä säännöksistä (EYVL L 161, 26.6.1999). (5) Komission tiedonanto neuvostolle ja Euroopan parlamentille Kohti meriympäristön suojelua ja säilyttämistä koskevaa strategiaa, KOM(2002) 539 lopullinen.